CELEX: 32017R1961
Language: el
Date: 2017-08-02 00:00:00
Title: Κατ' εξουσιοδότηση κανονισμός (ΕΕ) 2017/1961 της Επιτροπής, της 2ας Αυγούστου 2017, για την τροποποίηση του κανονισμού (ΕΚ) αριθ. 606/2009 όσον αφορά ορισμένες οινολογικές πρακτικές

28.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 279/25
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/1961 ΤΗΣ ΕΠΙΤΡΟΠΉΣ
   της 2ας Αυγούστου 2017
   για την τροποποίηση του κανονισμού (ΕΚ) αριθ. 606/2009 όσον αφορά ορισμένες οινολογικές πρακτικές
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 75 παράγραφος 2 και το άρθρο 75 παράγραφος 3 στοιχείο ζ),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 3 του κανονισμού (ΕΚ) αριθ. 606/2009 (2) της Επιτροπής, οι εγκεκριμένες οινολογικές πρακτικές καθορίζονται στο παράρτημα I Α του εν λόγω κανονισμού. Ο Διεθνής Οργανισμός Αμπέλου και Οίνου (ΔΟΑΟ) ενέκρινε 12 ψηφίσματα σχετικά με οινολογικές πρακτικές τα οποία περιλαμβάνονται στην απόφαση του Συμβουλίου της 7ης Οκτωβρίου 2016, μεταξύ των οποίων δύο νέες οινολογικές πρακτικές, οι οποίες αφορούν τη χρήση διηθητικών πλακών που περιέχουν ζεόλιθο Υ (φωγιασίτη) για την απορρόφηση αλογονομένων ανισολών και την επεξεργασία οίνου με πολυασπαρτικό κάλιο. Για να ληφθεί υπόψη η τεχνική πρόοδος και να δοθούν στους παραγωγούς της Ένωσης οι ίδιες δυνατότητες με εκείνες που παρέχονται στους παραγωγούς των τρίτων χωρών, κρίνεται σκόπιμο να επιτραπούν στην Ένωση οι εν λόγω νέες οινολογικές πρακτικές υπό τους όρους χρήσης που καθορίστηκαν από τον ΔΟΑΟ.
            
         
               (2)
            
            
               Σύμφωνα με το άρθρο 80 παράγραφος 3 στοιχείο β) του κανονισμού (ΕΕ) αριθ. 1308/2013, για την έγκριση των οινολογικών πρακτικών για τον οίνο, η Επιτροπή λαμβάνει υπόψη την προστασία της δημόσιας υγείας. Κατά τη χρήση πρόσθετων τροφίμων θα πρέπει να τηρούνται οι διατάξεις του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (3). Το πολυασπαρτικό κάλιο δεν συμπεριλαμβανόταν στον ενωσιακό κατάλογο προσθέτων τροφίμων που έχουν εγκριθεί για χρήση σε τρόφιμα, όπως ορίζεται στο παράρτημα II του κανονισμού (ΕΚ) αριθ. 1333/2008. Ωστόσο, το παράρτημα II του κανονισμού (ΕΚ) αριθ. 1333/2008 τροποποιήθηκε πρόσφατα από τον κανονισμό (ΕΕ) 2017/1399 της Επιτροπής (4) ώστε να συμπεριληφθεί στον ενωσιακό κατάλογο προσθέτων τροφίμων. Συνεπώς, η επεξεργασία του οίνου με πολυασπαρτικό κάλιο μπορεί πλέον να επιτραπεί στην Ένωση.
            
         
               (3)
            
            
               Συνεπώς, ο κανονισμός (ΕΚ) αριθ. 606/2009 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I Α του κανονισμού (ΕΚ) αριθ. 606/2009 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Αυγούστου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  Κανονισμός (ΕΚ) αριθ. 606/2009 της Επιτροπής, της 10ης Ιουλίου 2009, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται (ΕΕ L 193 της 24.7.2009, σ. 1).
   
      (3)  Κανονισμός (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (ΕΕ L 354 της 31.12.2008, σ. 16).
   
      (4)  Κανονισμός (ΕΕ) 2017/1399 της Επιτροπής, της 28ης Ιουλίου 2017, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου και του παραρτήματος του κανονισμού (ΕΕ) αριθ. 231/2012 της Επιτροπής όσον αφορά το πολυασπαρτικό κάλιο (ΕΕ L 199 της 29.7.2017, σ. 8).
   
      ΠΑΡΑΡΤΗΜΑ
      Το παράρτημα I A του κανονισμού (ΕΚ) αριθ. 606/2009 τροποποιείται ως εξής:
      
                  1)
               
               
                  στον πίνακα, προστίθενται οι ακόλουθες σειρές 57 και 58:
                  
                              1
                           
                           
                              2
                           
                           
                              3
                           
                        
                              Οινολογική πρακτική
                           
                           
                              Προϋποθέσεις χρήσης
                           
                           
                              Όρια χρήσης
                           
                        
                              «57
                           
                           
                              Χρήση διηθητικών πλακών που περιέχουν ζεόλιθο Υ (φωγιασίτη) για την απορρόφηση αλογονωμένων ανισολών
                           
                           
                              Υπό τις προϋποθέσεις του προσαρτήματος 23
                           
                           
                               
                           
                        
                              58
                           
                           
                              Επεξεργασία του οίνου με πολυασπαρτικό κάλιο
                           
                           
                              Υπό τις προϋποθέσεις του προσαρτήματος 24
                           
                           
                              Με όριο χρήσης 10 g ανά εκατόλιτρο»·
                           
                        
            
                  2)
               
               
                  προστίθενται τα ακόλουθα προσαρτήματα 23 και 24:«
                     Προσάρτημα 23
                     
                        Απαιτήσεις για τη χρήση διηθητικών πλακών που περιέχουν ζεόλιθο Υ (φωγιασίτη)
                     
                     Σκοπός της χρήσης διηθητικών πλακών που περιέχουν ζεόλιθο Υ (φωγιασίτη), που εφαρμόζεται κατά τη διήθηση είναι η μείωση της συγκέντρωσης αλογονωμένων ανισολών, στις οποίες οφείλεται η αλλοιωμένη γεύση στον οίνο, ώστε να είναι μικρότερη από το κατώφλι αντίληψης.
                     
                        Προδιαγραφές:
                     
                     
                                 α)
                              
                              
                                 η επεξεργασία θα πρέπει να πραγματοποιείται σε διαυγασμένους οίνους·
                              
                           
                                 β)
                              
                              
                                 οι διηθητικές πλάκες θα πρέπει να καθαρίζονται και να απολυμαίνονται πριν από τη διήθηση·
                              
                           
                                 γ)
                              
                              
                                 κατά τη χρήση ζεόλιθου Υ (φωγιασίτη) θα πρέπει να τηρούνται οι προδιαγραφές του Διεθνούς Οινολογικού Κώδικα.
                              
                           
                  
                     Προσάρτημα 24
                     
                        Απαιτήσεις όσον αφορά την επεξεργασία του οίνου με πολυασπαρτικό κάλιο
                     
                     Σκοπός της προσθήκης πολυασπαρτικού καλίου είναι η διευκόλυνση της τρυγικής σταθεροποίησης του οίνου.
                     
                        Προδιαγραφές:
                     
                     
                                 α)
                              
                              
                                 η βέλτιστη δόση πολυασπαρτικού καλίου που χρησιμοποιείται για τη σταθεροποίηση των οίνων καθώς και εκείνων με υψηλό βαθμό τρυγικής αστάθειας δεν πρέπει να υπερβαίνει τα 10g/hL. Σε υψηλότερες δόσεις, η σταθεροποιητική επίδοση του πολυασπαρτικού καλίου (KPA) δεν βελτιώνεται και, σε ορισμένες περιπτώσεις, είναι δυνατόν να προκληθεί αύξηση της θόλωσης του οίνου·
                              
                           
                                 β)
                              
                              
                                 όσον αφορά τους ερυθρούς οίνους με υψηλή κολλοειδή αστάθεια, συνιστάται προηγούμενη επεξεργασία με μπεντονίτη·
                              
                           
                                 γ)
                              
                              
                                 κατά τη χρήση πολυασπαρτικού καλίου πρέπει να τηρούνται οι προδιαγραφές του Διεθνούς Οινολογικού Κώδικα.
                              
                           ».